  Анжелика Тихонова корреспондент Удмуртиысь дышетскисьёс пӧлын Россилэсь но Удмуртилэсь кун тодметъёссэс тодонъя «Овеянные славою флаг наш и герб» элькун вожвылъяськон мынэ. Со сярысь улосвылысь дышетонъя но тодосъя министерстволэн пресс-службаез ивортэ. Вожвылъяськон кӧня ке ар ортчытъяське ни но пиналъёслы кун тодметъёслэсь историзэс, историлэн пӧртэм вакытъёсаз соослэсь кутӥськемзэс но валатонзэс тодыны юрттэ. Конкурсэ элькунысьтымы 1-11 классъёсын дышетскись вань мылкыд карисьёс пыриськыны быгато Дышетскисьёс «Литературное творчество» (проза но поэзия), «Исследовательские работы», «Декоративно-прикладное творчество», «Проекты региональной и муниципальной символики» номинациосъя ужъёссэс келяны быгато. Вуэм ужъёсты арлыдъя куинь категориосъя учкозы: 1-4 классын дышетскисьёс, 5-8 классын дышетскисьёс но 9-11 классын дышетскисьёс. Пыриськисьёслэсь ужъёссэс туэ 21-тӥ куарусёнозь кутозы, нош вормисьёслэсь но призёръёслэсь нимъёссэс коньывуонэ шараялозы. Вожвылъяськонлэн куронъёсыныз пыр-почгес тодматскыны но куриськон келяны  луэ. Вормисьёслэсь но призёръёслэсь ужъёссэс Дышетскисьёслэсь Росси Федерацилэсь тодметъёссэ но кун но улосвыл тодметъёсты тодэмзэс эскеронъя огъяросси вожвылъяськонэ келялозы Тодэ вайытом, 30-тӥ гудырикошконысен 6-тӥ куарусёнозь Ижкарын «Удмурт дышетскисьёслэн ӵектосъёсъя офиссы» ӵектос улсын «Ӵектосъёсъя «ВУКО» школа» смена ортчоз. Тегъёс: Дышетон нылпиос Удмуртия вожвылъяськон Куншет  